אביו של תושב טייבה שנפגע מירי צה"ל: "ירו בו בלי סיבה"
אחמד עאזם: "ירו בו ללא סיבה"
פארס עאזם (34), שנורה הלילה (שלישי) בידי לוחם צה"ל במהלך בידוק כלי רכב בכניסה לטול כרם, עדיין מאושפז בבית חולים בלינסון בפתח תקווה במחלקת טיפול נמרץ ומצבו מוגדר קשה.
אחמד עאזם, אביו של פארס, שמתגורר באזור טול כרם, סיפר ל-ynet על שאירע: "בני שנפגע גר בטייבה והוא נשוי ואב לחמישה ילדים. הוא היה בדרכו לבקר אותי. בשעות הלילה קיבלתי שיחת טלפון וביקשו ממני להגיע לבית החולים בטול כרם. הגעתי למקום וראיתי הרבה דם. בני אמר לי שהוא נורה ליד המחסום ולא ידע מה הסיבה לירי. תוך שניות הוא איבד הכרה ופינו אותו לבית חולים בישראל". הוא הוסיף: "מה רצו ממנו? לצערי הם ירו בו וכמעט רצחו אותו בדם קר".
מדובר צה"ל נמסר בבוקר כי הרקע לאירוע עדיין נבדק, אך מחקירה ראשונית עולה כי אחד הלוחמים הבחין ברכב שניסה לדרוס חיילים ששהו במקום ועל כן פתח באש לעברו.
על כך אמר עאזם: "הכל שקר. בני לא מחבל ולא חושב על מעשים כאלה. אם יש לחיילים הוכחה לטענות האלה אז בבקשה שיציגו אותה לכולם. אני בטוח שפארס נורה ללא שום סיבה ולא היה צורך לירי. הוא נורה בגב ורכבו גם נפגע מהירי. לצערי הרב עדיין לא קיבלנו שום שיחה מאף גורם בטחוני במדינה. במקום שיעדכנו אותנו לכל מה שהתרחש הם מזלזלים בחיי אדם. הם הרסו משפחה שלמה".
הוא דרש כי האירוע יחקר והיורים ייענשו: "אני דורש עונש לחיילים שירו לעבר בני. על ארוע כזה אסור לשתוק".
מצה"ל נמסר: "מתחקיר שנערך היום עולה כי הערבי-ישראלי שנפצע קשה הגיע כבר ירוי, כשהוא נוהג ברכבו, לעמדה שבה פעלו לוחמי צה"ל בכניסה לעיר הפלסטינית, וסירב לקריאתם לעצור לבידוק. הלוחמים ירו לעבר גלגלי הרכב, שהגיע מתוך טול כרם החוצה. הרכב נעצר לאחר הירי לכיוון גלגליו ומבדיקה שנערכה במהלך היום עולה כי הוא נפצע מסכסוך פלילי מוקדם בתוך טול כרם".